廣州王園寺伏日即事寄北中親友
作者：王言史
朝代：唐

paragraphs: 南越逢初伏，東林度一朝。
曲池煎畏景，高閣絕微飆。
竹簟移先灑，蒲葵破復搖。
地偏毛瘴近，山毒火威饒。
裛汗絺如濯，親牀枕並燒。
墮枝傷翠羽，萎葉惜紅蕉。
且困流金熾，難成獨酌謠。
望霖窺潤礎，思吹候纖條。
旅恨生烏滸，鄉心繫浴橋。
誰憐在炎客，一夕壯容銷。